Kažimír, Peter, podpredseda vlády a minister financií SR (2013-10-17):
Ja by som snáď v reakcii na pána poslanca Hlinu. Ďakujem za pochvalu, nevídaná vec. Ale stále platí, a tá podaná ruka na spoluprácu v oblasti boja s daňovými únikmi, ten konsenzus naprieč politického spektra v oblasti boja s daňovými únikmi je namieste. Chvíľami, z času na čas aj ja sa môžem samozrejme posťažovať na to, že sa na niektorých agendách tá alebo oná politická strana chce trošku priživiť, lebo pritvrdzovanie pravidiel samozrejme so sebou prináša aj odpor: a prečo si trošku akože neomočiť prsty v rane?! Z tohto pohľadu musím povedať, že ten súboj musí byť konzistentný a musí byť trvalý, pretože úroveň vzťahu štátu k občanom a úroveň vzťahu občanov k štátu z hľadiska platenia daní sa dostala na veľmi, veľmi nízku úroveň. Nechcem prejsť do krčmovej rétoriky, ktorú som tu mal často ja možnosť počuť. Odo mňa túto rétoriku nebudete, sa jej proste nedožijete, ale máme problémy s platením daní, samozrejme, zo strany nielen občanov, ale aj podnikateľov. Viete veľmi dobre, za posledné dni zverejnené štatistiky, vyše 60 % právnických osôb, eseročiek, akciových spoločností má nulovú daňovú povinnosť. Posledných päť rokov, štvrtina z nich neplatí posledných päť rokov ani jedno euro daní, každý jeden rok mali nulovú daňovú povinnosť. Odborne sa tomu hovorí agresívne plánovanie. Agresívne daňové plánovanie, je to taký milý odborný výraz, ktorý neznamená nič iné len, že tie firmy si plánujú, mnoho z týchto firiem si plánuje stratu a nechce proste zaplatiť ani euro. A to už či sa to robí spôsobom tým, že sa žije na útraty, cez výdavky danej firmy, čo sa deje v menších firmičkách, samozrejme. Alebo má to smerovanie dokonca až k nadnárodným korporáciám, kde ide o tzv. transfer pricing, to znamená, vycuciavanie aktív a daňového základu do inej krajiny, často nie vždy len daňového raja, často do proste krajiny pôvodu matky, lebo, bohužiaľ, a to je ináč ten pohľad, pohľad možno vzťahov podnikateľa ku svojej krajine, že existujú naozaj investori zahraniční, ktorí si radšej zdania zisk u seba doma vyššou daňovou sadzbou. Tomu už hovorím, že to je iný pohľad na vec, iný pohľad na vec. Ak sa, ste sa pýtali na Cyprus. Cyprus už dávno nie je hlavnou najzaujímavejšou destináciou pre tieto účely. Musím pripomenúť históriu z minulého roku, keď sa schvaľoval program pomoci Cypru, kde Slovensko spolu ešte s dvoma krajinami, s Fínskom a Rakúskom, blokovalo prijatie tejto pomoci až do momentu nápravy v oblasti výmeny daňových informácií. A môžem vám povedať, že skúsenosť z predchádzajúceho obdobia bola nasledovná: Ak sme sa opýtali na nejakú firmu alebo mali sme snahu dostať nejakú informáciu od cyperských daňových orgánov, predtým priemerná odpoveď trvala vyše 700 dní. Viete si asi predstaviť, aká aktuálna, hodnotná mohla byť informácia po sedemsto dňoch naťahovania. Zázračným spôsobom sa od tejto udalosti, ktorá sa udiala minulý rok na jeseň, to znamená od prísľubu a od písomnej zmienky v memorande o pomoci, sa táto lehota skrátila na pár týždňov. Považujem to za veľmi, veľmi dobrý výsledok, opäť čiastkový, týkajúci sa jednej krajiny. Ale len pre vašu informáciu, predvčerom podpísalo Švajčiarsko, sa prihlásilo k zmluve, k modelovej zmluve OECD o výmene daňových informácií. Je to tá istá modelová zmluva, o ktorej som tu hovoril, myslím si, že na minulej alebo predminulej schôdzi, a je to len a len znak toho, že daňové raje v celosvetovom meradle sú na ústupe, a to na základe rozhodnutia, povedal by som, takého celosvetového hnutia alebo agendy, ktorá smeruje k potieraniu daňových únikov. A treba povedať, že sa to deje vlastne kľúčovo na základe zhody na úrovni G20 alebo G8, to znamená, už aj tí najväčší krstní otcovia na tomto svete sa proste zhodli na tom, že daňové raje sa nebudú ďalej rešpektovať. A to vzhľadom na to, že sme päť rokov v pazúroch veľmi, veľmi ťažkej svetovej ekonomickej krízy, tak aj bossovia najväčších krajín sa zhodli na tom, že tolerovanie daňových rajov, ktoré z času na čas samozrejme bolo výhodné tolerovať pre tie-ktoré krajiny, že to tolerovanie musí prestať, pretože každý dolár, každé euro, každý jen doma sa počíta. Ďakujem.